El 1997, 22 persones van fer la primera formació de formadors en trànsit, que més endavant haurien de formar els efectius del cos de Mossos d'Esquadra destinats a aquest àmbit.
L'1 de gener de 1998 es va crear el Servei Català de Trànsit, a través del qual la Generalitat de Catalunya exerciria des d'aleshores les competències de trànsit.
Uns mesos més tard, el 4 de maig de 1998, el cos de Mossos d'Esquadra van iniciar el desplegament de Trànsit a Girona, a l'Àrea de Manteniment d'ACESA situada al pk.29,5 de l'AP 7 sortida 4 Figueres Sud, al terme municipal de Borrassà.
L'esperat traspàs de les competències de trànsit, circulació de vehicles i seguretat viària, entre el Ministeri de l'Interior i la Generalitat de Catalunya va significar un punt d'inflexió en l'objectiu d'esdevenir la policia integral de Catalunya.
A partir d'aquesta data, el cos de Mossos d'Esquadra va assumir les competències de trànsit a Girona, de manera que l'Àrea Regional de Trànsit Regió Policial de Girona va ser la pionera en desenvolupar les competències pròpies de la xarxa viària que afecta el territori gironí i les derivades d'atendre les necessitats ciutadanes relacionades.
El desplegament de trànsit va continuar l'1 de maig de 1999 a Lleida i l'1 de desembre de 2000 va culminar a Barcelona i Tarragona.
El 4 de maig de 1998 el Cos de Mossos d'Esquadra va iniciar el desplegament de Trànsit a Girona
El model català de trànsit és un model regional que es basa en 3 nivells, i pel qual és diferent del d'altres policies: entenent que tots els agents que patrullen en l'àmbit de la seguretat ciutadana poden fer una actuació immediata, tant pel en l'assistència d'accidents com en una infracció molt greu.
A partir d'aquí hi ha unes determinades funcions i uns determinats àmbits en què el patrullatge queda encomanat específicament als agents de trànsit.
Els mossos d'esquadra van ser un dels primers cossos que van fer controls de drogues, avançant-se a la legislació, i que avui estan normalitzats a nivell europeu.
També van invertir esforços des de ben aviat en els controls d'alcoholèmia per ajudar a reduir la sinistralitat.
Des dels seus inicis, el concepte de trànsit ha evolucionat de carreteres més segures o de les denúncies a un concepte de mobilitat segura, que inclou no només les infraestructures sinó el cotxe, el transport, la bicicleta, els vianants, les víctimes d'accidents...
Per aquest motiu els mossos i mosses d'esquadra que treballen en l'àmbit de la mobilitat segueixen una formació especialitzada i continuada, que inclou des de la investigació d'accidents, mobilitat segura, transports, recerca, etc.
La sensibilització a la ciutadania ha evolucionat també al llarg dels anys: avui les campanyes de sensibilitat s'adrecen a tot tipus de públics: conductors, a les escoles, als col·lectius professionals, a les associacions de víctimes...
De fet, les associacions de víctimes, a més del suport a nous afectats, col·laboren en la formació de mossos i policies locals per aportar la visió de la víctima, com pateixen les conseqüències de l'accident i el que comporta, de la mateixa manera que ho fan els perits o els legisladors amb les seves matèries.
En 20 anys s'ha generat un canvi de mentalitat en alguns aspectes, com ara el cinturó i, en gran part, en no conduir sota els efectes de begudes alcohòliques.
Queda molt camí a recórrer encara per reduir la sinistralitat i per aquest motiu la Comissaria General de Mobilitat del cos de Mossos d'Esquadra, encarregada de tot allò que fa referència al trànsit i a la mobilitat segura, col·labora de forma transversal amb molts organismes carreteres, emergències, entitats i associacions de víctimes, companyies asseguradores, fiscals i jutges, indústria (pel que fa a les Inspeccions Tècniques de Vehicles), agricultura (transport d'animals i determinats productes)...
Agraïm a les diferents organitzacions i entitats la seva col·laboració, i felicitem a tots els companys i companyes que dia a dia durant aquests anys han vetllat i vetllen per la seguretat de tots nosaltres a les nostres carreteres.
També, un record molt especial per a tots els que ens han deixat servint la ciutadania a peu de carretera.
Els diferents canals de comunicació del Cos, Twitter, Facebook i aquest mateix web proporcionen de forma constant consells per a prevenir els accidents.
Podeu consultar-ne alguns a la secció de Mobilitat segura.
Descarregueu-vos les làmines per pintar perquè els més petits gaudeixin amb nosaltres aquest aniversari.
Làmines per pintar (mosso de trànsit)